RT

RT (aiemmin Russia Today) on kansainvälisesti näytettävä venäläinen tv-uutiskanava, joka tarjoaa englannin-, saksan-, espanjan- ja arabiankielisiä uutisia Venäjältä ja maailmalta. Merkittävän osa kanavan  vieraskielisen ohjelmatoiminnan rahoituksesta kustantaa Venäjän valtio.

Historia
RIA Novostin perustama kanava aloitti toimintansa 10. joulukuuta 2005. Englanninkielisen toimituksen rinnalle perustettiin 4. toukokuuta 2007 toimintansa aloittanut arabiankielinen Rusiya Al-Yaum. Sittemmin seurasi myös espanjankielinen toimitus.

Syyskuussa 2021 RT:n saksankielinen palvelu RT Deutsch nousi suosituimmaksi saksankieliseksi mediasisällön tuottajaksi.
Suomen Kuvalehden mukaan RT tukee Vaihtoehto Saksalle -puoluetta ja vastustaa koronarokotteita. RT:n rokotevastaista YouTube-videota katsottiin yli miljoona kertaa.

Venäjän hyökättyä Ukrainaan vuonna 2022 RT American jakelijat hylkäsivät kanavan, jonka jälkeen se sulki neljä toimistoaan, erotti henkilöstönsä ja lopetti toimintansa.

Saksankielinen RT DE käynnistyi vuonna 2021 serbialaisen toimiluvan avulla, mutta Saksan viranomaiset eivät toisen maan toimilupaa tunnustaneet ja kanava suljettiin 2022.

Toiminta
Kanavalla on myös venäjänkielistä tuotantoa. Televisiokanavan mukaan sillä on yhteensä 22 toimipistettä kaikkiaan 19 eri maassa tai territoriossa. Ulkomaantoimipaikka on esimerkiksi Berliinissä, Lontoossa, New Yorkissa, Washingtonissa, Gazassa, Kairossa ja Bagdadissa. Vuonna 2010 RT:ssä työskenteli 2 000 henkilöä.

Kanava näkyy noin 644 miljoonalle ihmiselle yli sadassa maassa. Yhtiön mukaan se tavoittaa maailmanlaajuisesti yli 28 prosenttia kaikista kaapelitelevision tilaajista ja on saatavilla yli 2,7 miljoonassa hotellihuoneessa.

Televisiokanava RT:n taustaorganisaatio on valtion tukema, epäkaupallinen organisaatio ANO TV-Novosti (), joka on hallinnollisesti erillään FGUP Rossija segodnja -mediakonsernista. Näiden organisaatioiden katuosoite on kuitenkin sama (Zubovski bul. 4, rak. 1, Moskova). Sama päätoimittaja Margarita Simonjan vastasi ainakin vuoden 2014 aikana sekä televisiokanava RT:n että Rossija segodnja -mediatalon toimituksellisesta sisällöstä.

RT:n sisarorganisaatio on Saksassa toimiva videotoimisto Ruptly.

 Kritiikki 
Muun muassa Toimittajat ilman rajoja -järjestö, Yle, Helsingin Sanomat, saksalainen Der Spiegel, brittiläiset The Guardian ja The Independent sekä Al Jazeera ovat syyttäneet RT:tä Kremlin propagandan levittämisestä. The Economist -lehden Eastern approaches -blogi on syyttänyt RT:tä salaliittoteorioiden levittämisestä.

 Kiellot ja sensuuri 
YouTube poisti RT:n sisällöt ja kanavat kokonaan 28. syyskuuta 2021. YouTube uutisoi kanavien rikkoneen palvelun vääriä COVID-tietoja koskevaa käytäntöä, sekä yleisiä käyttöehtoja.

RT kiellettiin Ukrainassa vuonna 2014 sekä Latviassa ja Liettuassa 2020. Syyskuussa 2017 Yhdysvaltain oikeusministeriö pakotti kanavan rekisteröitymään ”ulkomaiseksi agentiksi”. Twitter merkitsee RT:n viestit merkinnällä ”state-affiliated media”. Euroopan unioni kielsi Venäjän Ukrainaan 2022 tekemän hyökkäyksen jälkeen RT:n toiminnan unionin alueella.

 Esteiden kierto 
Maaliskuussa 2022 RT:n, Sputnikin ja muiden Kremliin kytköksissä olevien tahojen julkaisut levisivät sosiaalisessa mediassa tehokkaasti. Siksi myös Youtube, Twitter ja Tiktok alkoivat rajoittaa RT:n ja Sputnikin toimintaa palvelussaan. Kieltojen jälkeen Venäjän viestiä levittivät Venäjän ulkomaan­edustustot sekä Kremlin rahoittamat juontajat ja toimittajat. RT levitti viestiään aluksi verkon vähemmän moderoiduilla videokanavilla, mutta palasi sitten YouTubeen, jossa sen tapana on perustaa uusi kanava toisella nimellä ja levittää sanomaansa nopeasti, kunnes ylläpito huomaa ja sulkee kanavan, jonka jälkeen RT avaa palveluun uuden kanavan. 

 Kanava muissa medioissa 
Venäjän parlamentin jäsen ja liberaalidemokraattien johtaja Vladimir Žirinovski uhkaili duuman lehdistötilaisuudessa Itä-Ukrainan kriisin aikaan vuonna 2014 raskaana olevaa RT:n toimittajaa ja kehotti alaistaan raiskaamaan tämän. Toimittaja yritti kysyä, onko tämä kaavaillut vastavuoroisia pakotteita Ukrainaa kohtaan. Tapausta pidettiin törkeänä, sillä Žirinovski kehotti avoimeen väkivaltaan duuman seinien sisällä.

 Lähteet 

 Aiheesta muualla 

Luokka:Venäläiset televisiokanavat
Luokka:Venäjän propaganda
Luokka:Vuonna 2005 perustetut televisiokanavat
Luokka:Julkisen palvelun mediayhtiöt